ՏԱԹԵՎ ԳԻՏԱԿՐԹԱԿԱՆ ՀԱՄԱԼԻՐ

**ՎԵՐԱՊԱՏՐԱՍՏՎՈՂ ՈՒՍՈՒՑՉԻ**

**ՀԵՏԱԶՈՏԱԿԱՆ ԱՇԽԱՏԱՆՔ**

**Հետազոտության թեման՝** Հ. Թումանյանի մանկական ստեղծագործությունների դերը և դրանց ուսումնասիրումը տարրական դասարաններում

**Հետազոտող ուսուցիչ՝** Գայանե Մանասյան

«Ջրվեժի միջնակարգ դպրոց» ՊՈԱԿ

ԵՐԵՎԱՆ 2022

**ԲՈՎԱՆԴԱԿՈՒԹՅՈՒՆ**

[ՆԵՐԱԾՈՒԹՅՈՒՆ 3](#_Toc116466458)

[ԳԼՈՒԽ 1․Հ.ԹՈՒՄԱՆՅԱՆԻ ՄԱՆԿԱԿԱՆ ԵՐԿԵՐԸ ՈՐՊԵՍ ԿՐՏՍԵՐ ԴՊՐՈՑԱԿԱՆԻ ԱՆՀԱՏԱԿԱՆՈՒԹՅԱՆ ՁԵՎԱՎՈՐՄԱՆ ԿԱՐԵՎՈՐ ՄԻՋՈՑ 7](#_Toc116466459)

[ԳԼՈՒԽ 2․Հ.ԹՈՒՄԱՆՅԱՆԻ ՄԱՆԿԱԿԱՆ ՍՏԵՂԾԱԳՈՐԾՈՒԹՅՈՒՆՆԵՐԻ ՈՒՍՈՒՄՆԱՍԻՐՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ 14](#_Toc116466460)

[2.1. Հ. Թումանյանի մանկական ստեղծագործությունների դասավանդումը տարրական դպրոցում 14](#_Toc116466461)

[ԵԶՐԱԿԱՑՈՒԹՅՈՒՆ 24](#_Toc116466462)

[ՕԳՏԱԳՈՐԾՎԱԾ ԳՐԱԿԱՆՈՒԹՅՈՒՆ 26](#_Toc116466463)

### **ՆԵՐԱԾՈՒԹՅՈՒՆ**

Գաղտնիք չէ, որ 21-րդ դարի հասարակությունը կրթական նոր պահանջներ է առաջ քաշում և ձգտում բավարարել դրանք՝ սկսած դպրոցի կրտսեր օղակից՝ տարրական դպրոցից: Վերանայվում և վերագնահատվում են հայ մշակույթի բազմաթիվ արժեքներ, համապատասխանեցվում այսօրվա մարդու տարաբնույթ պահանջմունքներին: Հովհաննես Թումանյանը, սակայն, հայ գրականության այն անսպառ լուսատուն է, որ դուրս է ժամանակի ու տարածության նեղ արահետներից, մշտապես ուղեկցել և ուղեկցում է թե՛ մանկանը, թե՛ մեծահասակին: Ոչ ոք չի կարող հիշել, թե ե՛րբ է ծանոթացել նրա հետ: Մեծագույն սիրով նա մոտենում է մանկանը իբրև բարության ոգի, պատմում նրան Շունն ու Կատվի, Ծիտիկի ու Աղվեսի մասին, տանում նրան գեղեցկության ճամփաներով, մտերմանում և մնում նրա հետ մինչև խորին ծերություն՝ նրա համար բացահայտելով կյանքի անիմանալի գաղտնիքներն ու խորհուրդը:

Թումանյանի մանկական երկերը գեղագիտական մեծ հմայք ունեն, ընթերցվում են մշտական հետաքրքրությամբ, անհագուրդ ծարավով: Տողերի արանքում աննշմար թվացող կրակն ու լույսը հավիտենապես ապրում են այնտեղ, իրենց ջերմությամբ համակում մանուկ ընթերցողի սիրտը՝ ամեն անգամ ոգեշնչելով, վեհացնելով, թևավորելով և ստիպելով ավելի խորը զգալ և գնահատել մարդկային կյանքի գեղեցկությունը:

Թումանյանի ստեղծագործության գեղագիտական հատկություններն են բնականությունը և անկեղծությունը: Թումանյանը հայ ժողովրդի իմաստության կենդանի մարմնացումն է:

Այսպիսով՝ Թումանյանի ստեղծագործությունները, որոնք ուսումնասիրվում են մայրենիի և ինքնուրույն ընթերցանության դասաժամերին, օգնում են երեխային՝ կյանքի շատ երևույթներ հասկանալու, ուսուցչի ուղղորդմամբ նրա ենթաշերտերի մեջ թափանցելու, հերոսների գործողությունները և արարքները գնահատելու, դրանց մասին դատողություններ անելու, պարզ վերլուծություններ կատարելու:

Անկախ ժամանակի փոփոխություններից՝ տարրական դպրոցի հիմնական խնդիրը եղել և մնում է երեխայի անձի հետագա զարգացմանը նպաստող գործոնների ապահովումը: Այսօր ընդգծվում է այն դիրքորոշումը, որ տարրական դպրոցը միայն գիտելիքների ձեռքբերման օղակ չէ, քանի որ գիտելիքն ուսուցման այս փուլում դիտարկվում է որպես անձի զարգացման միջոց: Հ. Թումանյանի ստեղծագործությունները եղել և շարունակում են մնալ այն բացառիկ և անփոխարինելի ուղեցույցները, որոնք անհրաժեշտ են կրտսեր դպրոցականներին:

Աշխատանքի նպատակն է հետազոտել, ուսումնասիրել և բացահայտել, թե ինչպիսի՛ ազդեցություն են ունենում Հ. Թումանյանի մանկական ստեղծագործությունները երեխայի անհատականության, մտածողության ձևավորման վրա, նպաստո՞ւմ են արդյոք միջանձնային դրական և ազնիվ հարաբերությունների զարգացմանը, հասարակության մեջ ճիշտ դրսևորվելուն, որոնք ի վերջո ամբողջացնում են երեխաների ներաշխարհը, բարոյական կերպարը:

Այսօրվա կրթական պահանջներին համապատասխան դպրոցը կանգնած է ուսուցման հումանիտար բովանդակությունը, մարդասիրական արժեքները և սովորողների քաղաքացիական գիտակցությունը ձևավորելու, հասարակության փոփոխվող պայմաններին աշակերտի հարմարվելու մեխանիզմները զարգացնելու ճանապարհին:

Իմ հետազոտության հիմնախնդիրը մայրենիի և ինքնուրույն ընթերցանության դասաժամերին Հ. Թումանյանի ստեղծագործությունների վերլուծությամբ և քննությամբ երեխաների արժեքային համակարգի ձևավորումն է, նրա` իբրև բարոյական բարձր արժեքներ կրողի, հասարակության լիարժեք անդամի ձևավորումը:

Հետազոտության տարբեր փուլերում օգտագործվել են տարբեր մեթոդներ՝ դիտում, զրույց, մտագրոհ, քառաբաժան մեթոդական հնարը, բնագրի բեմականացում, այլ մոտեցումներ` սովորողների մայրենիի դասերի ընթացքի հետևում, մայրենիի դասագրքերի, ինքնուրույն ընթերցանության ձեռնարկների և Հ. Թումանյանի ստեղծագործությունների համակարգում, վերլուծություն, տվյալների մշակում և այլն:

Թումանյանի ստեղծագործության առաքելությունը մնացել է նույնը՝ օգնել նոր սերունդներին՝ հասկանալու կյանքի խորհուրդը, գտնելու իրենց տեղը և գնահատելու համընդհանուր արժեքները: Թումանյանն իր ստեղծագործություններով շարունակում է հարստացնել երեխաների ներաշխարհը, արժեքային համակարգը, ներարկում բարություն, ազնվություն, աշխատասիրություն և այլ հատկանիշներ:

**Այստեղ** խոսել եմ Թումանյանի այն ստեղծագործությունների մասին, որոնք զետեղված են մայրենիի և ինքնուրույն ընթերցանության գրքերում: Դրանք ունեն ճանաչողական, դաստիարակչական, բարոյահոգեբանական մեծ արժեք նոր սերունդների համար: Թումանյանի՝ դասագրքերում զետեղված մանկական երկերը միտված են կրտսեր դպրոցականի կրթությանն ու դաստիարակությանը, գեղագիտական ճաշակի, բարոյական արժեքների, լեզվամտածողության ձևավորմանն ու զարգացմանը: Դրանք դպրոցահասակ երեխաների անդավաճան ընկերներ են դառնում ամբողջ կյանքի ընթացքում՝ բացելով մի նոր աշխարհ՝ զարմանահրաշ պատմություններով, իրադարձություններով և հերոսներով լի:

Հովհաննես Թումանյանը հայ դասական մանկագրության անսպառ լուսատուն է, որ շարունակում է ջերմացնել ու ազնվացնել, դաստիարակել ու կրթել նորանոր սերունդներ: Նրան մշտապես հուզել ու հետաքրքրել են մանուկների ու պատանիների զարմանահրաշ աշխարհը, նրանց հոգեբանությունն ու մտածողությունը:

Նա ընդհանրապես նոր էջ բացեց իր մանկական բանաստեղծություններով, ինչպես նաև երեխաների համար գրած լեգենդներով և հեքիաթներով:

Հովհաննես Թումանյանի մանկական ստեղծագործությունները բազմաթեմատիկ են ու բազմաժանր, որոնցից յուրաքանչյուրը հավասարապես հետաքրքիր ու հարազատ է փոքրիկ ընթերցողին:

Մանկական գրականության ստեղծումը դարձավ Թումանյանի հիմնական խնդիրներից մեկը: «Կարծում են հեշտ ու հանաք բան է մանկական գրվածք գրելը. դա ամենադժվար գործն է: Երեխայի հոգու հետ գործ ունես: Մանկությունը մարդու կյանքի էն ամենաընդունակ շրջանն է, երբ նա չորս կողմից ընդունում է, սնունդ է առնում ու զարգանում շարունակ: Հետևաբար` պետք է շարունակել սնունդ տալ նրան, որ միշտ աճի ու զարգանա… Ինչ վերաբերում է սնունդին, ամեն բան, ինչ որ շրջապատում է նրան, ինչ որ գոյություն ունի աշխարհքում, սնունդ է նրա համար»[[1]](#footnote-1),- ասում է մեծն Թումանյանը:

Փոքրիկ ընթերցողները մեծանում են նրա հերոսների հետ, սովորում տարբերել բարին ու չարը: Գրողը ամենաբարի ու ամենաազնիվ սերմերը ցանել է մանկական հոգիներում: Իսկ դրա համար անհրաժեշտ է եղել, որ նա մանրակրկիտ ուսումնասիրի մանկան հոգեբանությունը, քաջատեղյակ լինի մանկական գրականության առանձնահատ­կություններին և մեծապես կարևորի այն:

Թումանյանի հեքիաթների հերոսները հաջողություններ ու պարտություններ չեն ունենում ճակատագրի բերումով, այլ ձեռք են բերում իրենց ճկուն մտքի կամ գործնական խելքի շնորհիվ: Դա էլ չափազանց կարևոր հատկություն է, որը գրողը աննկատ, բայց խոր արմատներով դնում է երեխաների նորաստեղծ և անբիծ հոգիներում:

«Թումանյանի երկերը, լինելով կատարյալ արվեստի գործեր, այսօր էլ թարմ են, ինչպես իրենց ստեղծման առաջին օրերին: Ժամանակը չի մաշել նրանց: Ընդհակառակը. գնալով նրանք ավելի են փայլում, ինչպես անգին քարեր...»[[2]](#footnote-2),- գրում է Ստ. Զորյանը՝ նկատի ունենալով Թումանյանի գործերն առհասարակ, սակայն մենք նույնը կարող ենք առանց վարանելու կրկնել՝ նկատի ունենալով միայն մանկական գործերը:

### **ԳԼՈՒԽ 1․Հ.ԹՈՒՄԱՆՅԱՆԻ ՄԱՆԿԱԿԱՆ ԵՐԿԵՐԸ ՈՐՊԵՍ ԿՐՏՍԵՐ ԴՊՐՈՑԱԿԱՆԻ ԱՆՀԱՏԱԿԱՆՈՒ­ԹՅԱՆ ՁԵՎԱՎՈՐՄԱՆ ԿԱՐԵՎՈՐ ՄԻՋՈՑ**

Թումանյանի մանկապատանեկան երկերը բացառիկ դեր են կատարում տարբեր տարիքի երեխաների, հատկապես կրտսեր դպրոցականների անհատականության ձևավորման գործում:

Մանկան դաստիարակության համար բանաստեղծը նախևառաջ կարևորում է բանահյուսության դերը՝ համարելով այն ոչ միայն ժողովրդի դարավոր իմաստության բյուրեղացած դրսևորում, այլև ազգային գրականության սնուցման հիմնական աղբյուր:

Թումանյանը ժողովրդական բանավոր արվեստի անսպառ գանձարանից պեղում ու լույս աշխարհ է հանում մանկապատանեկան հուզաշխարհը սնուցող սքանչելի էջեր և դրանցից վերակերտում հանճարեղ պարզությամբ ու խորություններով փայլող ստեղծագործություններ: Ժողովրդական աղբյուրից էլ սնվում ու սկզբնավորվում են երեխայի առաջին պատկերացումներն աշխարհի մասին, ձևավորվում է նրա բարոյական նկարագիրը: Հնչում է իմաստուն գրողի պատգամը.

«Մի՛ լինի ուրագի պես,

Միշտ դեպի քեզ, միշտ դեպի քեզ,

Այլ եղի՛ր սղոցի պես,

Մին դեպի քեզ, մին դեպի մեզ»:[[3]](#footnote-3)

Օգտագործելով ժողովրդական բանահյուսության նմուշներ՝ Թումանյանը մանուկների մեջ ներարկում է սեր ոչ միայն հայրենիքի, այլև մարդու նկատմամբ: Դաստիարակելով մարդասիրություն՝ Թումանյանը երեխայի միտքն ուղղում է ուրիշին օգտակար լինելու կարևոր գաղափարին: Նա ցանկանում է, որ մանուկը սիրի նաև ուսումը, գիտությունը, լինի բազմակողմանի զարգացած, բանիմաց, խոր մտքի ու հույզերի տեր մարդ:

«Թումանյանը՝ իր ստեղծագործության բուն ոգուն միշտ հարազատ, ձգտում է փոքրահասակներին դաստիարակել առույգ լավատեսությամբ, կյանքում «չարի» պարտվելու ու վերանալու հավատով: Հատկանշական է «Չարի վերջը» առականման պոեմը: Չարը կա, գոյություն ունի կյանքում ու մարդկանց հարաբերությունների մեջ, բայց այն ունի իր վերջը. սուտը, չարը ի վերջո պարտվում է, և հաղթանակում են բարին ու ճշմարտությունը»:[[4]](#footnote-4)

Թումանյանի մանկական երկերը հզոր լծակներ են մանկան անհատականության ձևավորման համար. կրթում են զգացմունքներն ու հույզերը, կոփում հոգին: Կարդալու ընթացքում երեխան անցնում է իրադարձությունների յուրօրինակ շղթայով, որը լի է զարմանալի դեպքերով, հերոսներով, սիրով, ատելությամբ, հաղթանակներով ու պարտություններով: Ընթերցող երեխան զգում ու ապրում է այդ բոլորը: Ահա տասներկուամյա Գիքորը, որի պարզությունն ու հույզերը անմիջականորեն հաղորդվում են երեխային. արդյունքում՝ իրական կյանքի նրա ընկալումները դառնում են ավելի սուր, ավելի ամբողջական ու առարկայական: Հոգեբանական փորձությունները, որոնց միջով անցնում է երեխան, հնարավորություն են տալիս վերագնահատելու շրջապատող ամեն ինչը և ամենքին. փոխվում են երեխայի արժեքային համակարգը և հոգեբանությունը, հարստանում է կենսափորձը:

«Արտակարգ պարզ, անպաճույճ, ամենքին հասկանալի թվացող թումանյանական արվեստը միաժամանակ զարմանալիորեն բարդ է և բազմաշերտ, հարուստ է գեղարվեստական անսպառ երանգներով, հույզերով ու գաղափարներով: Այդ է, որ Թումանյանի ստեղծագործությանը իրավունք է տալիս ուղեկցելու ընթերցողին ամբողջ կյանքի ընթացքում՝ ամեն անգամ բացվելով մի նոր կողմով, մանկանը հափշտակելով իր կենդանությամբ ու մարդասիրությամբ, հասուն մարդուն՝ կյանքի գաղտնիքների փիլիսոփայական խոր ըմբռնումով:»[[5]](#footnote-5)

Թումանյանը շատ կարևոր պահանջ է դրել մանկական ստեղծագործության առաջ: Ամենից առաջ մատչելիություն և գրավչություն: Գրողի կարծիքով փոքրիկը այն մարդն է, ում հետ աշխատելիս պետք է լինել «զգույշ ու նուրբ», նյութը շարադրել «պարզ ու հասկանալի», «հեշտ ու հաճելի» ձևով:

Թումանյանի ուշադրությունը մեծ էր հատկապես դպրոցական դասագրքերի ու մանկական գրականության լեզվի նկատմամբ: Թումանյանը մեծ վարպետ է երեխաներին մատչելի, տեղին ու բնորոշ մակդիրներ ընտրելու և համեմատություններ կատարելու մեջ, որը անչափ բարձրացնում է խոսքի պատկերավորության, գեղարվեստականության ուժը: Դա վերաբերում է նրա գրեթե բոլոր մանկական գործերին:

Թումանյանն իր երկերի, հեքիաթների միջոցով ձգտում է երեխաների մեջ արթնացնել սեր ու բարություն, քաջություն ու խիզախություն, լավատեսություն ու կենսախնդություն, որպեսզի երեխան դաստիարակվի առողջ ու հասարակությանը պիտանի մարդ: Նրա ստեղծագործությունները նման են կախարդական քարտեզի, որի միջոցով երեխան ծանոթանում է անցած ժամանակների սոցիալական, քաղաքական, պատմական իրադարձություններին: Պատանին ճանաչում է նախնիներին, ծանոթանում նրանց հերոսական կյանքին, գործած սխրանքներին ու փորձում նմանվել նրանց: Բնավ զարմանալի չէ, որ երեխան անթաքույց հրճվանքով է կարդում Սասունցի Դավթի, Թաթուլ իշխանի, Խրիմյան Հայրիկի և այլ հերոսների մասին զրույցներն ու պատմությունները: Երեխայի մեջ ձևավորվում են ազգային արժանապատվության զգացումը, հայ լինելու ինքնագիտակցությունը, հոգևոր արժեքների ժառանգորդը լինելու հպարտությունը: Հայրենիքի նկատմամբ սիրո, արժեքների վերագնահատության հրաշալի օրինակ է «Ամենից լավ տունը» փոխադրած բանաստեղծությունը: Գլխավոր հերոսի հետ շրջելով տեղից տեղ` երեխան համոզվում է, որ աշխարհի ամենալավ երկիրը, ամենալավ անկյունը այն տունն է, որտեղ ծնվել ու ապրել է ինքը: Աստիճանաբար ձևավորվում է հայրենասիրության զգացումը: Զերծ մնալով սառը, կանոնակարգված քարոզներից և առաջնորդվելով երեխաներին դաստիարակելու միայն իրեն հատուկ կախարդական մեթոդով` Հ. Թումանյանը մյուս գործերում ևս շարունակում է հարս­տացնել երեխաների ներաշխարհը, արժեքային համակարգը, ներարկում բարություն, ազնվություն, աշխատասիրություն և այլ հատկանիշներ: Թումանյանը մշտապես ձգտել է մարդկանց ցույց տալ երջանկության հասնելու ճանապարհները, երջանկության գաղտնիքը:

Թումանյանի մանկապատանեկան գործերը նպաստում են նաև անհատի՝ իբրև սոցիալական անձի ձևավորմանն ու զարգացմանը: Նրա երկերում հանդես են գալիս բազմապիսի բնավորություններ և անհատականություններ, որոնք քայլ առ քայլ բացում են իրենց հոգեբանությունն ու ներաշխարհը՝ գիտակցական ու ենթագիտակցական ՝ մանրազնին քննության ենթարկվելով երեխաների կողմից:

Ուսումնասիրելով Թումանյանի գործերը կրտսեր դպրոցականների մոտ ձևավորվում է համակրանք այս կամ այն հերոսի նկատմամբ, ինչպես նաև կարևոր մի հատկություն. երեխան սկսում է ըմբռնել հերոսների արարքների տրամաբանությունը: Երեխան աստիճանաբար ճանաչում է ինքն իրեն և սկսում վերահսկել իր վախերը, ցանկությունները, զգացմունքները՝ առավել ինքնավստահ ու ներդաշնակ ապրելով մեծ աշխարհի իր փոքրիկ անկյունում:

Թումանյանը հաճախ անձնավորում է կենդանիներին, շնչավորում առարկաներն ու երևույթները՝ այդպիսով բացահայտելով մարդ-բնություն-կենդանական աշխարհ անտրոհելի կապը, սովորեցնելով երեխաներին սիրով և զգույշ մոտենալ բնաշխարհին ու նրա բնակիչներին: Երեխայի համար բացահայտվում է մի նոր ճշմարտություն. կենդանիներն էլ, ինչպես մարդիկ, կարող են ունենալ և ունեն զգացմունքներ: «Ծիծեռնակի մայրն էլ մայր է, ու սիրտն էլ՝ սիրտ, ինչպես մերը»,- եզրակացնում է գրողը «Մայրը» պատմվածքում: Թումանյանի՝ կենդանիներին նվիրված ստեղծագործությունները ոչ միայն սեր և գորովանք են ներշնչում կենդանիների նկատմամբ, այլև ձևավորում են մի շարք հատկանիշներ՝ անվախություն, դժվարությունները հաղթահարելու հնարամտություն, անելանելի իրավիճակներում զորեղ կամք դրսևորելու կարողություն:

Թումանյանի գեղարվեստական ժառանգության կարևոր մասն են կազմում հեքիաթները: «Թումանյանի հեքիաթներն այնպես սահուն են ու թեթև, որ կարծեք, հորինված լինեն առանց ստեղծագործական տառապանքի, մի շնչով, մինչդեռ հայտնի է, որ նա տքնել է ամեն բառի ու արտահայտության վրա: Թումանյանական հեքիաթների լեզուն զերծ է արհեստականությունից ու գրքայնությունից:»[[6]](#footnote-6) Իսկապես Թումանյանի հեքիաթները կարդում են բոլորն անխտիր՝ առանց տարիքի սահմանափակման: «Այն զուսպ է, անպաճույճ, արտահայտիչ ու պատկերավոր: Հետաքրքրությունը հեքիաթի նկատմամբ պայմանավորված էր Թումանյանի հոգեհարազատ վերաբերմունքով դեպի ժողովրդական բանահյուսությունը: Թումանյանը չէր բավականանում միայն գրասեր հասարակությանը հորդորելով՝ հավաքել և ուսումնասիրել դրանք, այլև ինքն էր մշակում ժողովրդական հեքիաթներ, ավանդություններ, երգեր, լեգենդներ և զրույցներ՝ հարստացնելով մեր գրականությունը բազմապիսի գեղեցիկ և ինքնատիպ ստեղծագործություններոով:»[[7]](#footnote-7)

Գաղտնիք չէ, որ հեքիաթն ունի դաստիարակչական հզոր արժեք, որոնց միջոցով Թումանյանը ձգտում է ընթերցողների մեջ զարգացնել հաստատակամություն, բարություն, քաջություն, լավատեսություն ու կենսախնդություն: Դրանք «բարոյական արժեքավոր սկզբունքներ են, որոնք ոչ թե ներկայացվում են իբրև քարոզ, այլ արտահայտվում են հերոսների արարքներով, խոսքերով: Հենց այս հանգամանքն էլ ուժեղացնում է երեխայի հոգու, զգացմունքների և համոզմունքների վրա թողնող ազդեցությունը: Հեքիաթը միաժամանակ բանավոր կապակցված խոսքի զարգացման արդյունավետ միջոց է:»[[8]](#footnote-8)

Թումանյանի հեքիաթները հեքիաթաթերապիայի հիասքանչ միջոցներ են, որտեղ երեխան աստիճանաբար բացահայտում է աշխարհի բարի ու չար, գեղեցիկ ու տգեղ, թույլատրելի և անթույլատրելի, դրական ու բացասական կողմերը, ապա վերագնահատում է իր կատարած քայլերն ու արարքները, նախասիրություններն ու ցանկությունները՝ աստիճանաբար հասկանալով բարոյական բարձր արժեքների նշանակությունը մարդու կյանքում:

«Հեքիաթաթերապիան՝ որպես հոգեթերապիայի միջոց, մարդկությանը հայտնի է շատ վաղուց: Հեքիաթը զարգացնում է երեխայի երևակայությունը, սովորեցնում է նրան մտածել, ստեղծագործել... Հեքիաթը մատչելի լեզու է փոքր տարիքի երեխաների հետ շփման համար: Ըստ հոգեբանների՝ հեքիաթը երեխայի զարգացման գործում նույնքան մեծ նշանակություն ունի, որքան խաղը»:[[9]](#footnote-9) Հեքիաթների միջոցով երեխան առանց գիտակցելու ձեռք է բերում անհրաժեշտ հմտություններ, ծանոթանում մարդկային հարաբերություններին: «Փոքրիկը իրեն նույնականացնում է հեքիաթի քաջ ու անվախ հերոսի հետ, հաղթահարում է բոլոր դժվարությունները, անցնում փորձությունների միջով և նրա հետ վայելում հաղթանակի բերկրանքը: Հեքիաթի օգնությամբ ընթերցողը կամ լսողը հանդիպում է ինքն իրեն, բացահայտում է իր գաղտնի, դեռ չբացահայտված կողմերը»: [[10]](#footnote-10)

Հեքիաթի միջոցով կարող են բացահայտվել լուրջ խնդիրներ: Բոլոր երեխաներն էլ ունեն իրենց սիրելի հեքիաթները, և դա հենց այնպես չէ: Երեխան սիրում է այն հեքիաթը, որում հերոսը վարվում է այնպես, ինչպես ինքը կվարվեր: «Հեքիաթի ազդեցության տակ դուրս են գալիս անհատի պոռթկումները, արտահայտումները... Իր հեքիաթներում Թումանյանը օգտագործում է մարդկային որևէ հատկանիշը կամ հասարակական սոցիալական երևույթն իրենց մեջ խտացրած սիմվոլներ, որոնց թվին պետք է դասել չարի և բարու ավանդական հակադրությունը՝ իր բոլոր դրսևորումներով»:[[11]](#footnote-11)

Եվ ինչպես բոլոր ժողովուրդների հեքիաթներում, Թումանյանի հեքիաթներում ևս այս պայքարը լուծվում է բարու, ազնիվի, գեղեցիկի հաղթանակով: Նմանօրինակ հեքիաթները, երեխաներին ծանոթացնելով կյանքի լուսավոր և ստվերոտ կողմերին, միաժամանակ նրանց մեջ դաստիարակում են ազնվություն, սեր, կարեկցանք դեպի թույլերն ու իրենց նմանները:

Թումանյանի հեքիաթի հերոսի հետ կրտսեր դպրոցականը վերապրում է նրա տխրությունն ու ուրախությունը: Նրա հետ հայտնվում է խնդիրների մեջ և դրանցից ելքեր է փնտրում: Դրա շնորհիվ իրական կյանքում նա սկսում է իրեն զգալ ավելի պաշտպանված և ինքնավստահ՝ օգտագործելով դրական հերոսի կիրառած հնարքները իր խնդիրները կարգավորելու հարցում:

Հուզական տպավորությունները, որոնք երեխան ստանում է այս կամ այն հեքիաթը ընթերցելիս, խոր հետք են թողնում երեխայի կյանքում և երբեք չեն մոռացվում: Թումանյանը ժողովրդական նյութից, հաճախ արտաքուստ ոչնչով աչքի չընկնող պատումներից կերտում է հոյակապ ստեղծագործություններ:

Թումանյանի հեքիաթներին բնորոշ է և սոցիալական լավատեսությունը, նրանց մեջ շատ նրբամտորեն արտահայտված է սոցիալական արդարության հաղթանակի հավատը: Այս առումով բնորոշ են «Չախչախ թագավորը», «Ոսկու կարասը», «Տերն ու ծառան»»:[[12]](#footnote-12)

Թումանյանի մանկական ստեղծագործություններով մեծացել ու դաստիարակվել են բազմաթիվ սերունդներ: Թումանյանը տարբեր նպատակներ է հետապնդում իր գործերում՝ նայած թե ո՞ւմ են հասցեագրում դրանք: Փոքրահասակ մանուկներին, կրտսեր դպրոցականներին նա ծանոթացնում է աշխարհին, կենդանիներին, «նրանց միջոցով նաև՝ մարդկանց» փոխհարաբերություններին, վարքին ու սովորույթներին, տալիս է չարի ու բարու առաջին պատկերացումները, և այդ բոլորը՝ ուրախ ու զվարճալի զրույցի ձևով:

Այսպիսով` «Հ. Թումանյանի մանկական երկերը առանձնանում են տարաբնույթ գործառույթներով` դաստիարակչական, ճանաչողական, ազգային մտածողության և գեղագիտական ճաշակի ձևավորման, մայրենի լեզվի ուսուցման, բառապաշարի հարստացման, երեխայի արժեհամակարգի զարգացման տեսանկյունից»:[[13]](#footnote-13)

### **ԳԼՈՒԽ 2․Հ.ԹՈՒՄԱՆՅԱՆԻ ՄԱՆԿԱԿԱՆ ՍՏԵՂԾԱԳՈՐԾՈՒԹՅՈՒՆ­ՆԵՐԻ ՈՒՍՈՒՄՆԱՍԻՐՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ**

### **2.1. Հ. Թումանյանի մանկական ստեղծագործությունների դասավանդումը տարրական դպրոցում**

Հայտնի է, որ Թումանյանի հետ է կապվում մանկական դասական գրականության հետագա զարգացումը: Մանկական գրականության նկատմամբ գրողի խիստ մտահոգությունը պայմանավորված էր դաստիարակության հզոր զենքի՝ գրքի խոր արժևորմամբ և ոչ պատահականորեն: Նյութերը, որոնք ընդգրկված էին մանկական գրքերում, մասնավորաբար տարրական դպրոցի դասագրքերում, պետք է համապատասխանեին տվյալ տարիքի երեխաների տարիքային հետաքրքրություններին ու առանձնահատկություններին, միտված լինեին նրանց դաստիարակությանը, կրթությանը, անհատականության ձևավորմանը, ուսուցանվեին ճիշտ և արդյունավետ մեթոդներով: Թումանյանն ինքը «Լուսաբեր» դասագրքի կազմման աշխատանքների ժամանակ առաջնորդվում էր նախևառաջ այս չափանիշներով:

Թումանյանը հավաքեց ու մշակեց ժողովրդական բանահյուսության հոգևոր գանձերը, ստեղծեց հայրենասիրական, պատմական թեմաներով բազմաթիվ ստեղծագործություններ, որոնք այսօր էլ ընդգրկված են մայրենիի դասագրքերում՝ մեծապես նպաստելով մատաղ սերնդի դաստիարակմանը: Թումանյանի ստեղծագործությունները, զետեղված լինելով մայրենիի դասագրքերում, ուղեկցում են կրտսեր դպրոցականին՝ օգնելով նրան ծանոթանալ շրջապատին ու հասարակական հարաբերություններին և ճիշտ կողմնորոշվել կյանքում:

«Մայրենի լեզվի տարրական դասընթացի խնդիրը կրտսեր դպրոցականի լեզվամտածողության և տրամաբանության, մտածելակերպի, ուսումնառության և համագոր­ծակցային տարրական կարողությունների, համակեցության պարզ ունակությունների ձևավորումն է, ազգային և համամարդկային արժեքների դաստիարակությունը: Մայրենի լեզվի տարրական դասընթացի ուսուցումն իրականացվում է ճանաչողական-կիրառական արժեք ունեցող նյութերի, գեղարվեստական ստեղծագործությունների ընթերցման ճանապարհով»:[[14]](#footnote-14)

Դիտարկենք Թումանյանի՝ Լ. Տեր- Գրիգորյանի «Մայրենի 2» դասագրքում տեղ գտած ստեղծագործությունները՝ նշելով, թե ինչ մեթոդներով կարելի է դասավանդել դրանք:

Թումանյանի մանկական բանաստեղծությունները պետք է ուսումնասիրել և դասավանդել՝ իրականացնելով բացատրական ընթերցանության բոլոր բաղադրամասերը: Բանաստեղծությունը պետք է բաժանել տրամաբանական ամբողջություն ներկայացնող հատվածների, վերնագրել դրանք, վերարտադրել բովանդակությունը, գտնել էջի նկարազարդմանը համապատասխանող տողերը և այլն:

Շատ արդյունավետ է նաև օգտագործել զննական միջոցներ, թեմատիկ պաստառներ կամ նկարներ, ապլիկացիոն աշխատանքներ և այլն:

Թումանյանի և ընդհանրապես որևիցե բանաստեղծություն դասավանդելիս ուսուցիչը պետք է ընկալելի դարձնի դրա բովանդակությունը, աշակերտները պետք է «տեսնեն» ենթատեքստը, հասկանան իմաստը, ըմբռնեն հերոսների փոխհարաբերությունների և գործողությունների տրամաբանությունը: Կարելի է նաև հարցերի միջոցով օգնել աշակերտներին թափանցել ստեղծագործության ենթաշերտերի մեջ: Թումանյանի մոտ առանձնահատուկ տեղ են գրավում բնության գեղատեսիլ պատկերները, որոնց միջոցով նա մանուկների հոգում սեր է արթնացնում հայրենի բնության նկատմամբ: Այդպիսի ստեղծագործություն է «Տերևաթափը», որը ներառված է Լ. Տեր-Գրիգորյան, Ա. Քյուրքչյան «Մայրենի 2» դասագրքում: Ինչպիսի՞ գեղեցկությամբ է նկարագրել Թումանյանը հայրենի դեղնահեր ոսկի աշունը՝ բերքառատ այգիներով, գլգլացող առավակներով, քամու, հովվի սրնգի տակ պտույտ-պտույտ պարող նախշուն-նախշուն գույներ հագած տերևներով, որոնք, սակայն, քամու թևին թառած, տխուր երգեր սվսվալով են հեռանում, քանի որ լքում են մայր անտառը, հայրենի տունը:

 Այստեղ նախընտրելի է երեխաներին հանձնարարել՝ նկարելու աշնանային գույներով հագեցած բնության տարբեր պատկերներ՝ տերևաթափը ընդգծող: Քանի որ այս ստեղծագործության ուսուցումը հիմնականում համընկնում է աշնան հետ, կարելի է նաև կազմակերպել էքսկուրսիա դեպի բնության գիրկը՝ հենց այնտեղ տեսնելու իրական տերևաթափը:

 -Ա՛յ փոքրիկներ, ա՛յ սիրուններ,-

Ասավ քամին տերևներին,-

 Աշուն եկավ, մոտ է ձմեռ,

 Ի՞նչ եք դողում ծառի ծերին:

 Ոսկի, դեղին, վառ ծիրանի

 Գույներ հագեք խայտաբղետ

 Ու ճյուղերից ձեր մայրենի

 Եկե՛ք ինձ հետ, փախե՛ք ինձ հետ:[[15]](#footnote-15)

Հ. Թումանյանի «Մի բաց նամակ ամենքին» բանաստեղծությունը նույնպես զետեղված է «Մայրենի 2» Վ. Ս. դասագրքում: Կարևոր է փոքր տարիքից երեխաների մեջ սերմանել հոգատարություն, ուշադրություն իրենց շրջապատի, կենդանիների ու թռչունների նկատմամբ: Այս ստեղծագործության ուսումնասիրումը կարելի է սկսել զրույցի մեթոդով:

Թումանյանը բարձր է գնահատել մարդու և բնության անխզելի, հավերժական կապը: Նա ինչ-որ գաղտնիքով լսում և բացատրում է կենդանիների ու հավքերի լեզուն, ամենի մեջ տեսնում է բանաստեղծություն՝ այն միացնելով նաև բուն մարդկային կյանքի հետ:

 Դաշտ ու անտառ, գյուղի ճամփան

 Ծածկվել է մի թիզ ձյունով.

 Էլ չի ճարվում ուտելու բան,

 Ո՞վ է տեսել էս տեսակ սով:**[[16]](#footnote-16)**

Ինչպես նկատեցինք, Թումանյանը հատուկ հմայքով ու գեղեցկությամբ է բնութագրում բնության գեղատեսիլ պատկերները, գույներն ու երանգները, և այդ բնությամբ հմայված փոքրիկը ծանոթանում է իրեն շրջապատող բնաշխարհին և հիանում այդ ամենով: Ահա աշնանային քամին առաջարկում է «ծառի ծերին» դողացող տերևներին.

Թումանյանը վարպետորեն կարողանում է երեխաների հայացքով դիտել բնությունն ու մարդկային կյանքը: Նա մանկական գրականության ժանրային առանձնահատկություններից երբեք շեղումներ չի կատարում: Մանավանդ մանկական ստեղծագործությունների բաժնում հաճախ է դիմել թե՛ միջնադարյան, թե՛ նոր ժամանակների ժողովրդական բանահյուսության նմուշներին, որոնցից հատուկ և ճաշակավոր ընտրություններ է կատարում: Այդ նյութերի մեջ նա գերադասում է մշակել այնպիսիները, որոնք երգիծական բնույթ ունեն և կարող են երեխաներին համակել առույգության ու լավատեսության ոգով:

«Ուլիկը» հեքիաթը մանկանը դաստիարակում է լինել խոհեմ, ուշիմ ու խելացի: Թումանյանը խոսում է սիրո մասին: Երեխան հասկանում է, որ պետք է սիրի իր ծնողներին ու լսի նրանց խորհուրդը, ինչպես դա արեց հեքիաթի հերոսը՝ ուլիկը: Մոր ձայնը քնքուշ է, և երբեք ոչ մի երեխա չի շփոթի ուրիշի ձայնի հետ: Այս ստեղծագործությունը կարելի է բեմականացնել:

Հ. Թումանյանը «Բզեզի դպրոցը» ստեղծագործության մեջ, որը տեղ է գտել «Մայրենի 4» դասագրքում (հեղ.՝ Դ. Գյուրջինյան, Ն. Հեքեքյան), միջատների միջոցով է խրատում երեխա­ներին: Բանաստեղծությունը և՛ ուսուցողական է, և՛ ճանաչողական: Երեխան սովորում է տարվա եղանակները, ծաղիկների, խոտաբույսերի, ծառերի ու պտուղների անունները:

«Անջնջելի տպավորություն է թողնում գրել սովորող դպրոցականի հոգեբանությունը համոզիչ ներկայացնող «Գրիչը»: Բանաստեղծության մեջ մեծ նրբանկատությամբ փոքրիկի գանգատի միջոցով բացահայտվում է նրա գեղեցիկ գրելու ցանկությունը: Հեղինակն այստեղ օգտագործում է մանկական խոսքը, որը բնական է, համոզիչ».[[17]](#footnote-17)

 Ինչ կլինի, ասա՛, գրի՛չ,

 Ինձ էլ սիրես գոնե մի քիչ...[[18]](#footnote-18)

Թումանյանի մանկական բանաստեղծությունները մեծագույն հաճույքով են ընթերցվում աշակերտների կողմից, ընթերցվում են բազմաթիվ անգամներ և ինքնաբերաբար, առանց ստիպելու, անգիր են արվում, սիրով ու աշխուժով արտասանվում: Բովանդակության հետաքրքրականությանն ու մատչելիությանը ավելանում են նաև բանաստեղծությունների լեզուն, ոճը, կառուցվածքը և մանավանդ գործողության հարստությունը:

Երեխաներին ամենից առաջ և ամենից շատ հետաքրքրում է շրջապատի բնությունը, իսկ Թումանյանն ինքը բնության ամենաբարձր զգացողության տեր է:

 Մեծագույն սիրով են սովորում «Ա~խ, ի~նչ լավ են սարի վրա...» բանաստեղծությունը (Դվիթ Գյուրջինյան Ն. Հեքեքյան, Մայրենի 4, էջ 70), կրկին բնության գունեղ ներկապնակ, նկարագրություն, եղանակային գեղեցիկ համեմատութրուններ: Այստեղ երեխաները մեծ ոգևորություն են ապրում, երբ ուսուցիչն ասում է, որ բանաստեղծությունը նաև կարող են երգել : Ոգևորությունը բազմապատկվում է, երբ տեղեկանում են, որ երաժշտության հեղինակն էլ է Թումանյանը:

 Բնությանը նվիրված բանաստեղծությունները ուսուցանելիս ուսուցիչը կարող է աշակերտների հետ էքսկուրսիաներ կազմակերպել, ավելի անմիջական կապ ստեղծել բնության և երեխաների միջև, իհարկե, նախապատրաստելով և պլանավորելով դասաժամի յուրաքանչյուր րոպեն՝ դրանք հենց այնպես չանցկացնելու նպատակով:

Տարվա եղանակների իրար հաջորդելը, ձմեռվա կապանքներից հետո գարնան, բնության զարթոնքը, գիշերվան հաջորդող առավոտը, սիրված թեմաներ են: Պատահական չէ, որ տարրական դասարանների դասագրքերում, ինքնուրույն ընթերցանության ձեռնարկներում հատկապես ներառված են բնությանը նվիրված գործերը: Ուսուցիչը մեծ ուշադրություն է դարձնում այս թեմայի մանրամասներին՝ երեխաներին հաղորդելով ճանաչողական մեծ գիտելիքներր: «Աշուն» գողտրիկ ոտանավորում ներկայացված է աշնանային մի հիասքանչ տեսարան.

Դեղնած դաշտերին

Իջել է աշուն,

Անտառը կրկին

Ներկել է նախշուն:

Պաղ-պաղ մեգի հետ

Փչում է քամին,

Քշում է տանում

Տերևը դեղին:[[19]](#footnote-19)

Երբ բնությունը անձնավորվում է Թումանյանի մանկական բանաստեղծություններում, ապա անձնավորվում է իբրև մի աշխատավոր, որը մարդկանց համար բարիքներ էստեղծում: Բանաստեղծը ձգտում է արմատավորել երեխաների մեջ աշխատասիրությունը՝ իբրև մարդու բնավորության լավագույն հատկություններից մեկը:

Ընդգրկվելով մայրենիի դասագրքերում՝ այսպիսի ստեղծագործությունները խթան են հանդիսանում երեխաների մեջ դաստիարակելու և զարգացնելու վերը նշված հատկությունները, որոնք ամբողջ կյանքի ընթացքում երբևէ չեն լքի նրանց:

Փոքրիկի հոգեբանությանը քաջատեղյակ հանճարեղ գրողը գիտեր, թե ուղղակի խրատն ու բարոյախոսությունը ինչպիսի տհաճություն են առաջացնում երեխայի մոտ, ուստի «Գետակը» բանաստեղծության մեջ, որտեղ ջուրը հոսում է ժիր այգեպանի այգին, երկխոսությունը հեռվից ուղղում է այն մտքին, թե որքան լավ է աշխատասեր ու օգտակար լինելը: Երբ մանուկը դիմում է գետակին, որ կանգ առնի ու միասին խաղան, գետակը պատասխանում է.

-Չէ՜, փոքրի՛կս,

 Գնամ պիտի.

 Տե՛ս ջաղացը

 Գյուղի մոտի.

 Պետք է ուժ տամ,

 Որ պտտի...[[20]](#footnote-20)

Գետակը հանգիստ չունի մինչև ծովը, ճանապարհին նրան հազար ու մի գործ է սպասում, օգտակար գործ:

«Թռչունի մտածմունքը» բանաստեղծության մեջ թռչունի օրինակով Թումանյանն իրեն հատուկ խորությամբ է ներկայացրել կյանքի աստիճանական փոփոխությունների շղթան: Անհնար է կարդալ և չհուզվել թռչունի խոսքերից, որոնք, իհարկե, մինչ այսօր էլ ճշգրիտ ներկայացնում են անհատի ձևավորման ճանապարհը.

Ես ապրում էի մի փոքր տան մեջ՝

Առատ ու անփույթ,

Աշխարհն ինձ համար կլոր էր անվերջ,

Կեղևը՝ կապույտ:[[21]](#footnote-21)

Թումանյանի մանկական բանաստեղծությունների մի արժեքավոր մասն էլ զվարթ կատակներ են, որոնք իրենց էությամբ բնավորությունը ազնվացնող ու թարմացնող հումորով հագեցած ուրախ ստեղծագործություններ են, որոնք կարող են առաջացնել բերկրալի ծիծաղ և առհասարակ ստեղծել ծիծաղկոտ տրամադրություն: «Աղվեսը», «Արտուտիկը», «Ճնճղուկներ», «Ծիտը», «Փիսոն» և այլ բանաստեղծություններ, անշուշտ, ունեն նաև դաստիարակչական նշանակություն այն իմաստով, որ կոչված են ընթերցող մանուկների մեջ առաջացնելու ու զարգացնելու շրջապատի կենդանական աշխարհի նկատմամբ հետաքրքրություն ու բարի վերաբերմունք:

Պատմվածքի, բալլադի կամ էպոսի ուսուցման ժամանակ ուսուցիչը պետք է կարևորի ոչ միայն ստեղծագործության գեղարվեստական արժեքը, այլև ճանաչողական և դաստիարակչական հնարավորությունները: Այստեղ նույնպես ցանկալի է ուսուցումն իրականացնել բացատրական մեթոդի բոլոր բաղադրամասերով: Բնագրերի շուրջ աշխատելիս պետք է խուսափել միօրինակ աշխատանքներից, քանի որ կրտսեր դպրոցականներին պետք է հնարավորություն տալ ազատ մտածելու, երևակայելու, տրամաբանելու, զարգացնելու ստեղծագործական միտքը, դատելու և քննարկելու:

«Մայրենի 3» դասագրքում առանձնահատուկ տեղ է գրավում «Սասունցի Դավիթ»[[22]](#footnote-22) էպոսի թումանյանական հրաշալի մշակումը: Մարդկային ազնիվ գծերով է օժտված Սասունցի Դավթի կերպարը, ով կրտսեր դպրոցականների վրա դաստիարակչական խոր ներգործություն է ունենում, և դա ուսուցչին հնարավորություն է տալիս ավելի հեշտ ներարկել աշակերտների մեջ այն միտքը, որ մարդու հոգեկան աշխարհը պետք է լինի զգացմունքային և հուզառատ, անվախ և ազնիվ, որպեսզի նա իր գոյությամբ ջերմություն, լույս ու բարություն տարածի:

«Սասունցի Դավիթը» երեխաներին ուսուցանում է հայրենասիրություն, համարձակություն, ինչպես նաև կրում է ճանաչողական բնույթ: Թումանյանի պոեմում, թեպետ Դավիթը անհնարին ուժի տեր անխոցելի հսկա է, բայց երբեք անարդար կռիվ չի մղում, ու չնայած տարած հաղթանակներին, ուրիշ ժողովուրդների ազատության վրա չի բռնանում, ոչ էլ նրանց երկրները գրավում:

Կրտսեր դպրոցում հեքիաթ ուսուցանելիս ուսուցիչը պետք է շեշտը դնի հեքիաթի դաստիարակչական, բարոյական կողմի ընդգծման վրա: Հեքիաթը պետք է ուսուցանվի բացատրական ընթերցանության միջոցով, սակայն չպետք է բացել բոլոր չակերտները, քանի որ դա չի նպաստի կրտսեր դպրոցականի երևակայության զարգացմանը: Հեքիաթի շուրջ տարվող աշխատանքների ընթացքում պետք աշակերտներին հնարավորություն տալ երևակայել, վերլուծել հերոսների գործողությունները, արարքների դրդապատճառները:

Հեքիաթի ուժը նրա բարոյադաստիարակչական կողմն է, այդ պատճառով էլ ուսուցիչը իր բացատրական աշխատանքի շնորհիվ պետք է համոզված լինի, արդյոք իր կատարած աշխատանքը ապարդյուն չի անցել, հասել է իր նպատակին, թե ոչ, կարողացել է երեխաների մեջ սեր արթնացնել հեքիաթի հերոսների հանդեպ, ազդել նրանց զգայական աշխարհի վրա:

Ուսուցչի հարցերի օգնությամբ կրտսեր դպրոցականները պետք է կարողանան ներկայացնել, թե ի՞նչ սովորեցին հեքիաթի հերոսներից, ո՞րն է հեքիաթից ստացած դասը և այլն: Հեքիաթը կարելի է նաև դերերով կարդալ և բեմականացնել: Կրտսեր դպրոցականները հաճույքով են սիրում ունկնդրել հեքիաթը, այդ պատճառով էլ ուսուցիչը պետք է շատ լուրջ մոտենա հեքիաթը պատմելու ընթացքին: Նրա խոսքը պետք է տպավորիչ լինի, համեմված լինի տարբեր արտահայտչամիջոցներով և դիմախաղով:

Շատ կարևոր է նաև հատուկ տեղ հատկացնել արտադասարանային աշխատանքներին, որոնք ինքնուրույն կերպով գիտելիքների ձեռքբերման և հատկապես խոսքի մշակման ու կատարելագործման միջոց են:

Ինքնուրույն ընթերցանությունը մեծ նշանակություն ունի նոր տեղեկությունների հաղորդման և գիտելիքների ընդլայնման հարցում: Այս դասաժամի ընթացքում գիտելիքներն ու տեղեկությունները երեխան պետք է ձեռք բերի ինքնուրույն կերպով՝ իր մեջ արդեն մշակված կարողությունների ու հմտությունների շնորհիվ:

Տարրական դասարաններում ինքնուրույն ընթերցանության համար նախատեսված մանկական գրականությունը պետք է լինի պարզ, մատչելի, խոր գեղարվեստականությամբ, կերպարների ու նկարագրված դեպքերի վառ գունավորումով: Այն պետք է հետաքրքրի երեխաներին, նրանց մեջ անհրաժեշտ հույզեր ու ապրումներ առաջացնի: Այսպես օրինակ՝ Հ.Թումանյանի «Անհաղթ աքլորը» հեքիաթը, որը զետեղված է 2-րդ դասարանի «Ինքնուրույն ընթերցանության նյութեր» գրքում, տարբերվում է պատմելաձևով, աշխույժ խոսքով ու ներքին հանգավորումով:

Լինում է, չի լինում, մի աքլոր է լինում;

Էս աքլորը քուջուջ անելիս՝ մի ոսկի է գտնում:

Կտուրն է բարձրանում, ձեն է տալիս.

Ծուղրուղո~ւ, փող եմ գտել...[[23]](#footnote-23)

3-րդ դասարանի «Ինքնուրույն ընթերցանության նյութեր» գրքում տեղ է գտել մանուկների կողմից շատ սիրված «Շունն ու կատուն» ստեղծագործությունը: Ուսուցիչը այս պարագայում պետք է, հիմնվելով հեղինակի խոսքի վրա, Շան ու Կատվի միջոցով աշակերտներին ցույց տա մարդկային բնավորության մի քանի գծեր. շունն իր բնույթով ազնիվ, օրինապահ, արդարամիտ վարքագծով, կատուն իր բնույթով՝ կեղծավոր, ստախոս և խաբեբա: Կարելի է կիրառել Վենի դիագրամը:

Այստեղ շունն ու կատուն կերպավորվում են իրենց բնավորության գծերով և խոսելաձևով՝ մլավոց կամ հաչոց հիշեցնող ձայնարկություններով.

Համա-համա շատ չուշանա,

Համ ասում ես, համ չես կարում,

Համ խոսում ես, վրես գոռում,

Հա՛մ, հա՛մ, հա՛մ, հա՛մ...[[24]](#footnote-24)

Թումանյանը իրավացիորեն գտնում էր, որ ամենից առաջ պետք է որակյալ ուսուցիչներ պատրաստել և ուշադրության արժանացնել նրանց աշխատանքի պայմաններն ու նյութական վիճակը: Դրա հետ մեկտեղ կապ ստեղծել դպրոցի և ընտանիքի միջև:

Տարրական դպրոցում, Թումանյան դասավանդելիս, ուսուցչի խնդիրն է համագործակցային մեթոդների կիրառման ու գործադրման շնորհիվ այնպիսի հմտությամբ վարել դասը, որ աշակերտները, իրենց համար էլ աննկատ, նորն ու գլխավորը, կարևորը յուրացնեն իմացության գաղտնիքներին խորամուխ լինելու անհագ ցանկությամբ: Իսկ դրան կարելի է հասնել, եթե դասի ամեն մի պահը լինի հետաքրքիր ու գրավիչ, բացահայտի մի նոր գաղտնիք: Ուսումնական գործընթացի ժամանակ ուսուցիչը պետք է օգնի աշակերտներին թափանցնել ստեղծագործության զգացմունքային շերտերը. չէ՞ որ հերոսների զգացմունքային ապրումները սերտորեն առնչվում են աշակերտի՝ ինքնաճանաչման, ինքնարտահայտման, ինքնաիրացման, ինքնագնահատման ոլորտներին: Կարելի է պնդել, որ ոչինչ երեխաներին այնպես չի միավորում, որքան մեկ նպատակի շուրջ զգացմունքային ապրումներով համախմբվելը:

Հետաքրքիր և կարևոր է նաև երեխաների արձագանքը կարդացած նյութին: Այն կարող է ունենալ տարբեր դրսևորումներ: Դրանցից թերևս ամենաանմիջականները արցունքներն ու ծիծաղն են, որոնք երբեմն ստիպում են երեխային վերընթերցել նյութը:

Որոշ երեխաներ նկարում են իրենց դուր եկած հերոսներին՝ քեֆ անող Հասանին, Սուտլիկ որսկանին, Քաջ Նազարին, Չախչախ թագավորին, Շանն ու Կատվին, Աղվեսին ու Կկվին, գունավոր թղթերով պատրաստում են որոշակի պատկերներ, մյուսները կարդացած նյութը առավել գունեղ երանգներով վերապատմում են ընկերներին և ընտանիքի անդամներին: Որոշ երեխաներ էլ վառ տպավորությունների ազդեցությամբ սկսում են ստեղծագործել:

Թումանյանի՝ մայրենիի դասագրքերում ներառված երկերը՝ իրենց բովանդակային և ոճային բազմազանությամբ, զարգացնում են երեխայի լեզվամտածողությունը, հարստացնում բառապաշարը: Դրանց միջոցով ընթերցող երեխան յուրացնում է մայրենի լեզուն իր ողջ շքեղությամբ, ժողովրդական հարուստ բառ ու բանով, թևավոր արտահայտություններով: Թումանյանը համոզված էր, որ կրթության ու դաստիարակության գործում վճռական դեր է կատարում ուսուցչի դրական օրինակը: Գրողի պատկերացրած մանկավարժի կերպարն այսպիսին է. նա պետք է ունենա խոր ու հաստատուն գիտելիքներ, սիրի իր աշխատանքը, իսկ ամենակարևորը՝ օժտված լինի մարդկային արժանապատվությամբ:

Նրա ստեղծագործությունների առաքելությունը մնացել է նույնը՝ օգնել նոր սերունդներին հասկանալ կյանքի խորհուրդը, գտնել իրենց տեղը կյանքում և գնահատել համընդհանուր արժեքները:

«Այսօրվա բարդ, հակասական, դրամատիկ բախումներով լի աշխարհում մարդու մարդկայնության, մարդու և աշխարհի միասնության թումանյանական երազանքը թարմ է ու խիստ այժմեական: Թումանյանի պարզ ու լուսավոր աշխարհը, ինչքան էլ արտաքնապեսհեռու մեր օրերից, այդ կատարելագործման ամենաուժեղ ու գործուն միջոցներից մեկն է լինելու»:[[25]](#footnote-25)

### **ԵԶՐԱԿԱՑՈՒԹՅՈՒՆ**

 «Թումանյանի մանկական ստեղծագործությունների դերը և դրանց ուսուցումը տարրական դասարաններում» հետազոտական աշխատանքի վերաբերող գրականության ուսումնասիրումը, ինչպես նաև տարիների դասավանդման ընթացքում Հ. Թումանյանի ստեղծագործությունների շուրջ կատարած հետազոտությունների արդյունքները հնարավո­րու­­թյուն են տալիս կատարելու հետևյալ եզրակացությունները.

1. Մանկական գրականության դերը անփոխարինելի է հատկապես դպրոցահասակ երեխաների դաստիարակության, կրթության, աշխարհընկալման և արժեքների ձևավորման գործընթացում:
2. Թումանյանի ստեղծագործական ժառանգությունը անսպառ աղբյուր է, որը երեխայի մեջ զարգացնում է վերլուծելու, համադրելու կարողությունը, մտածելու և ստեղծագործելու ջիղը, ձևավորում է երեխայի հոգեբանությունը, աշխարհայացքը, զարգացնում է պատկերային ընկալումները, ծանոթացնում է ազգային հոգևոր արժեքներին, ներարկում է սեր ու նվիրում մայրենի լեզվի նկատմամբ:
3. Տարրական դպրոցում Թումանյանի ստեղծագործությունների ուսումնասիրումը նպատակաուղղվում է նաև աշակերտի լեզվամտածողության, տրամաբանության, երևակայության, խոսքի զարգացման, ուսումնառության և աշխատանքային հմտությունների ձևավորմանը:
4. Թումանյանի՝ հատուկ սկզբունքով ընտրված մանկական ստեղծագործությունների ուսումնասիրման ժամանակ երեխան ձեռք է բերում այնպիսի հատկանիշներ, ինչպիսիք են ինքնուրույն որոշում կայացնելը, անկաշկանդ կարծիք հայտնելը, սեփական ուժերի գնահատումը, ուրիշին լսելու և ազատ արտահայտվելու կարողությունը, խմբային աշխատանք կատարելու հմտությունը:
5. Թումանյանի հեքիաթների միջոցով երեխան ծանոթանում է բարուն, ազնիվին, գեղեցիկին, կյանքի լուսավոր ու ստվերոտ կողմերին: Հեքիաթներում միշտ առկա է չարի ու բարու ավանդական հակադրությունը, որի ժամանակ պայքարը լուծվում է բարու, ազնիվի հաղթանակով: Երեխան սովորում է վերահսկել իր վախերն ու ցանկությունները:
6. **Հ**. Թումանյանի ստեղծագործությունները նորագույն տեղեկատվական տեխնոլոգիաների միջոցով ներկայացնելով՝ հնարավոր կլինի ավելի մեծ հետաքրքրություն առաջացնել կրտսեր դպրոցականների շրջանում, օրինակ՝ հեքիաթների հերոսների պատկերներով կարելի է ստեղծել բազմաթիվ վիրտուալ խաղեր, որոնց ընթացքը անմիջական կապ կունենա ստեղծագործության սյուժեի հետ:

### **ՕԳՏԱԳՈՐԾՎԱԾ ԳՐԱԿԱՆՈՒԹՅՈՒՆ**

1. Գալստյան Ա., Խարազյան Ռ., Ավագյան Լ., Բալայան Ա., Ինքնուրույն ընթերցանության նյութեր 2, Երևան, 2010:

2. Գալստյան Ա., Խարազյան Ռ., Ավագյան Լ., Բալայան Ա., Ինքնուրույն ընթերցանության նյութեր 3, Երևան, 2010:

3. Գյուլամիրյան Ջ., Հայոց լեզվի տարրական ուսուցման մեթոդիկա, Երևան, 2009:

4.Գյուրջինյան Դ., Հեքեքյան Ն., Մայրենի 4, Երևան, 2012:

5.Եղիազարյան Ա., Թումանյանի պոետիկան և նրա ժողովրդական ակունքները, Երևան, 1990:

6. Զորյան Ս., Իմ Թումանյանը, Երևան, 1969:

7. Թումանյան Հ., Երկերի լիակատար ժողովածու, հտ. 1, Երևան, 1988:

8. Թումանյան Հ., Երկերի լիակատար ժողովածու, հտ. 2, Երևան, 1991:

9.Թումանյան Հ., Երկերի լիակատար ժողովածու, հտ. 7, Երևան, 1995:

10. Թումանյան. Ուսումնասիրություններ և հրապարակումներ, հտ. 2, Երևան, 1969:

11. Թումանյան. Ուսումնասիրություններ և հրապարակումներ, հտ. 3, Երևան 1983:

12. Թումանյան, Ուսումնասիրություններ և հրապարակումներ հտ. 4, Երևան 1985:

13.Լալախանյան Ս., Հայ մանկական պատմության ուրվագծեր, Երևան, 1973:

14.Հախվերդյան Լ., Հ. Թումանյանի աշխարհը, Երևան, 1966:

15.Հախվերդյան Լ., Թումանյան 100, Երևան, 1972:

16. Մկրյան Մ., Հ. Թումանյանի ստեղծագործությունները, Երևան, 1981:

17.Մնացականյան Ե., Մանկական գրականության կրթաֆունկցիոնալ դերը, Հայ գիրքը և հայ գրականությունը, Երևան, 2013:

18. Մնացականյան Ե., Հանրապետական գիտաժողովի նյութեր՝ նվիրված Հ. Թումանյանի ծննդյան 145-ամյակին, Վանաձոր, 2014:

19.Ջրբաշյան Էդ., Թումանյան. ստեղծագործության պրոբլեմներ, Երևան, 1988:

20.Ջրբաշյան Էդ., Չորս գագաթ, Երևան, 1988:

21. Սարգսյան Վ., Մայրենի 1, Երևան, 2012:

22. Սարգսյան Վ., Խաչատրյան Հ., Թորոսյան Կ., Գրիգորյան Ս., Մայրենի 2, Երևան,2012:

23. Սարգսյան Վ., Խաչատրյան Հ., Թորոսյան Կ., Ջիլավյան Ե., Մայրենի 3, Երևան, 2012:

24. Սարգսյան Վ., Խաչատրյան Հ., Թորոսյան Կ., Չիբուխչյան Կ.,Մայրենի 4, Երևան, 2012:

25.Քյուրքչյան Ա., Տեր-Գրիգորյան Լ.,Մայրենի 2, Երևան, 2011:

1. Հ. Թումանյան, Երկերի լիակատար ժողովածու, հտ. 7, Երևան, 1995, էջ 207: [↑](#footnote-ref-1)
2. Ս. Զորյան, Իմ Թումանյանը, Երևան, 1969, էջ 44: [↑](#footnote-ref-2)
3. Հ. Թումանյան, Երկերի լիակատար ժողովածու, հտ. 1, էջ 223: [↑](#footnote-ref-3)
4. Մ.Մկրյան, Հ. Թումանյանի ստեղծագործությունը, էջ 158: [↑](#footnote-ref-4)
5. Էդ. Ջրբաշյան, Չորս գագաթ, Երևան,1982, էջ 20: [↑](#footnote-ref-5)
6. Ա.Վարդանյան, Հ. Թումանյանի հեքիաթները, Երևան, 1986, էջ 8: [↑](#footnote-ref-6)
7. Էդ. Ջրբաշյան, Թումանյան, Ուսումնասիրություններ և հրապարակումներ, հտ. 4, Երևան, 1985, էջ 51: [↑](#footnote-ref-7)
8. Ջ.Գյուլամիրյան, Հայոց լեզվի տարրական ուսուցման մեթոդիկա, Երևան, 2009, էջ173: [↑](#footnote-ref-8)
9. www.harmonia.am [↑](#footnote-ref-9)
10. armzefir.wordpress.com [↑](#footnote-ref-10)
11. Ա. Վարդանյան, Հ.Թումանյանի հեքիաթները, էջ 34: [↑](#footnote-ref-11)
12. Էդ.Ջրբաշյան, Թումանյան, Ուսումնասիրություններ և հրապարակումներ, հտ. 4, էջ 97: [↑](#footnote-ref-12)
13. Ե. Մնացականյան, Հ. Թումանյանի մանկական ստեղծագործությունները ժամանակի գրաքննադատության գնահատմամբ, Հանրապետական գիտաժողովի նյութեր, Վանաձոր, 2014, էջ 179: [↑](#footnote-ref-13)
14. Ջ.Գյուլամիրյան, Հայոց լեզվի տարրական ուսուցման մեթոդիկա, Երևան, 2009, էջ 7: [↑](#footnote-ref-14)
15. 15 Լ. Տեր- Գրիգորյան, Ա. Քյուևքչյան «Մայրենի 2», էջ 50 [↑](#footnote-ref-15)
16. Վ. Սարգսյան «Մայրենի 2», էջ 75: [↑](#footnote-ref-16)
17. Ս.Լալախանյան, Հայ մանկական գրականության պատմության ուրվագծեր, էջ 129: [↑](#footnote-ref-17)
18. Ա. Քյուրքչյան, Լ. Տեր- Գրիգորյան , Մայրենի 1, էջ 12: [↑](#footnote-ref-18)
19. Վ.Սարգսյան, Հ.Խաչատրյան, Կ.Թորոսյան, Ս.Գրիգորյան, Մայրենի 2, էջ 22: [↑](#footnote-ref-19)
20. Վ.Սարգսյան, Հ.Խաչատրյան, Կ.Թորոսյան, Ե.Ջիլավյան, Մայրենի 3, Երևան, 2012, էջ 42: [↑](#footnote-ref-20)
21. Վ.Սարգսյան, Հ.Խաչատրյան, Կ.Թորոսյան, Ս.Գրիգորյան, Մայրենի 2, էջ 140: [↑](#footnote-ref-21)
22. Վ. Սարգսյան, Հ. Խաչատրյան, Կ. Թորոսյան, Ե. Ջիլավյան, Մայրենի 3, Երևան, էջ 86: [↑](#footnote-ref-22)
23. Ա.Գալստյան, Ռ.Խարազյան, Լ.Ավագյան, Ա.Բալայան, Ինքնուրույն ընթերցանության նյութեր 2, Երևան, 2010, էջ 70: [↑](#footnote-ref-23)
24. Ա.Գալստյան, Ռ.Խարազյան, Լ.Ավագյան, Ա.Բալայան, Ինքնուրույն ընթերցանության նյութեր 3, Երևան, 2010, էջ 103: [↑](#footnote-ref-24)
25. Ա. Եղիազարյան, Թումանյանի պոետիկան և նրա ժողովրդական ակունքները, Երևան, 1990, էջ 261: [↑](#footnote-ref-25)